Source: https://biznisklub.sk/inventarizacia-a-uctovna-zavierka-v-jednoduchom-uctovnictve-fyzickych-osob-za-rok-2018/
Timestamp: 2019-04-22 04:45:42+00:00

Document:
Inventarizácia a účtovná závierka v jednoduchom účtovníctve fyzických osôb za rok 2018 | Biznis klub.sk
ilustračný obrázok/ zdroj:ipdf.sk
Publikované dňa: 21. marca 2019
Účtovná závierka v jednoduchom účtovnícte
Účtovná závierka sa zostavuje na podklade uzatvorených účtovných kníh a vykonanej inventarizácie majetku, záväzkov a rozdielu majetku a záväzkov.
Účtovná jednotka vykonávajúca svoju činnosť bez prerušenia uzatvára účtovné knihy k poslednému dňu účtovného obdobia. K rovnakému dňu preukazuje aj stav svojho majetku a záväzkov.
Inventarizácia sa vykonáva podľa § 6 ods. 3 Zákon o Účtovníctve a je povinná pre všetky účtovné jednotky (netýka sa fyzických osôb, ktoré nie sú ÚJ). Preukazuje sa ňou existencia majetku a záväzkov, ich výška a zodpovedajúce ocenenie a je podmienkou preukázateľnosti účtovníctva, pričom účtovníctvo má byť:
preukázateľné
vedené spôsobom zaručujúcim trvalosť účtovných záznamom
Postup a rozsah inventarizačných prác, vrátane zodpovednosti osôb do inventarizácie zapojených, si upravuje každá účtovná jednotka v závislosti od:
a) predmetu činnosti (autodoprava, maloobchod, veľkoobchod, výroba, stavebná firma, reštauračné zariadenie, kaderníctvo, kozmetický salón, masérske štúdio a podobne)
b) rozsahu majetku a záväzkov (charakter zásob, umiestnenie dlhodobého majetku, stav pohľadávok a záväzkov, ich štruktúra)
c) organizačnej štruktúry (miestne odlúčené sklady, prevádzky, pobočky)
Kto nie je účtovnou jednotkou?
Fyzická osoba, ktorá uplatňuje výdavky percentom z príjmov podľa § 6 ods. 10 Zákon o dani z príjmov.
Fyzická osoba, ktorá vedie daňovú evidenciu podľa § 6 ods. 11 zákon o dani z príjmov.
Fyzická osoba s príjmami podľa § 6 ods.3 a § 6 ods. 4 a to ani v prípade, že sa rozhodne viesť účtovníctvo, či už jednoduché alebo podvojné.
Inventarizačný rozdiel môže mať dvojaký charakter, a to:
manko, schodok (zistený stav nižší ako účtovný)
prebytok (zistený stav vyšší ako účtovný)
Zaúčtuje sa do účtovného obdobia, za ktoré sa inventarizáciou overuje stav majetku, záväzkov a rozdielu majetku a záväzkov.
– odúčtuje sa peňažná hotovosť pri schodku peňažnej hotovosti, vznik pohľadávky voči hmotne zodpovednej osobe,
– zníži sa zostatok cenín, vznik pohľadávky voči hmotne zodpovednej osobe,
– zníži sa stav zásob na stav zistený inventúrou.
Prirodzené úbytky neovplyvňujú zaúčtovanie daňových výdavkov peňažného denníka. Úbytok sa zaúčtuje v knihe zásob. Nadnormatívne úbytky sa zaúčtujú znížením vecne príslušných daňových výdavkov (materiál, tovar) cez UUO podľa § 11 ods. 7 postupov účtovania. Prirodzené úbytky sa normujú. Účtovná jednotka ich preukazuje vnútorným predpisom rovnako podľa § 11 ods. 7 PÚJÚ.
Prebytky účtujeme v knihe zásob. Novozistený majetok pri inventarizácii sa účtuje v rámci uzávierkových účtovných operácií v peňažnom denníku súčasne s odpismi „ostatné výdavky“, „ostatné príjmy“ (§ 6 ods. 4). Nadväznosť na § 17 ods. 3 písm j) s účinnosťou od 1. 1. 2015. Doplnené do postupov s účinnosťou od 1. 1. 2016. Ocenenie podľa § 25/1/d/3 – reálnou hodnotou. Podľa § 17/3/j ZDP inventarizačný prebytok sa zahrnie do základu dane počas doby odpisovania majetku podľa § 26 a vo výške odpisu podľa § 27 (iba rovnomerný odpis).
V účtovnej závierke vykazujeme stav majetku a záväzkov po zaúčtovaní zistených inventúrnych rozdielov.
Na daňové účely platí aj § 21/2/e ZDP, podľa ktorého daňovým výdavkom nie sú manká presahujúce prijaté náhrady. Daňovým výdavkom je stratné v maloobchode na základe ekonomicky odôvodnených noriem úbytkov určených daňovníkom a nezavinený úhyn zvierat.
Postup pri uzatvorení účtovných kníh upravuje § 8 postupov:
V peňažnom denníku sa účtujú uzávierkové účtovné operácie tak, že sa:
zvýšia príjmy a zvýšia výdavky v príslušnom druhovom členení o nezaúčtované sumy, ktoré sa zahrnú do základu dane z príjmov
znížia sa príjmy a znížia výdavky, ktoré sa nezahrnú do základu dane z príjmov; druhové členenie sa použije v prípade, že je upravené vnútorným predpisom účtovnej jednotky, nakoľko druhové členenie príjmov a výdavkov nezahrnovaných do základu dane sa nevyžaduje
uvedú sa súhrnné sumy daňových príjmov a výdavkov v príslušnom druhovom členení
uvedie sa výsledok hospodárenia za účtovné obdobie, ktorým je rozdiel medzi príjmami a výdavkami po zohľadnení UUO
V knihe pohľadávok, v knihe záväzkov a v pomocných knihách sa uvedú súhrnné sumy prírastkov a úbytkov a konečný stav. Zreteľne sa vyznačí ukončenie účtovného obdobia, ak sa v účtovnej knihe pokračuje aj v nasledujúcom účtovnom období.
Na základe uzatvorených účtovných kníh sa zostaví účtovná závierka.
Účtovná závierka sa zostavuje z údajov peňažného denníka, knihy pohľadávok, knihy záväzkov, pomocných kníh a z výsledkov vykonanej inventarizácie majetku a záväzkov. Vzor účtovnej závierky vrátane vysvetliviek je prílohou postupov účtovania. Závierka sa predkladá v jednom vyhotovení miestne príslušnému daňovému úradu v termíne na podávanie daňového priznania k dani z príjmov.
Údaje v ÚZ, ktorými sú číslo telefónu a e-mailová adresa, sú dobrovoľne vypĺňanými údajmi.
Podpisový záznam FO, ktorá je účtovnou jednotkou, sa uvádza len v listinnej podobe vyhotovovanej účtovnej závierky.
Aktuálne platné výkazy sa prvýkrát týkali závierky zostavenej k 31. decembru 2014 (§ 23g) a platia aj pre rok 2018. Ide o vzor MF SR 2014.
Konečné zostatky majetku a záväzkov v účtovných knihách ku dňu zostavenia ÚZ sa rovnajú začiatočným stavom k prvému dňu bezprostredne nasledujúceho účtovného obdobia.
Výnimka: ukončenie činnosti, resp. prerušenie živnosti cez termín na podanie DP – takáto FO nemá bezprostredne predchádzajúce ÚO. Výkaz o majetku a záväzkoch ÚZ nemá porovnateľné obdobie, účtovné knihy nemajú začiatočné stavy akými končilo uzatvorenie. Ide o „ukončenie činnosti“ so všetkými účtovnými a daňovými dôsledkami.
Na čo sa pri uzávierkových prácach zamerať?
na súhlasnosť začiatočných stavov účtovných kníh s nadväzujúcimi konečnými stavmi minulého účtovného obdobia,
skontrolovať stav priebežných položiek, či ich zostatok zodpovedá skutočnosti, alebo vznikol nesprávnym účtovaním, alebo vynechaním,
u sociálneho fondu nezabudnúť na spresnenie ročnej tvorby; bankový účet k sociálnemu fondu, ak je vedený (nie je to povinnosť) vyúčtovať podľa stavu k 31. 12. 2018 najneskôr do 31. januára 2019 (§ 6 ods. 2 zákona o sociálnom fonde). Bankový účet, ak je zriadený by mal zodpovedať aktuálnemu stavu fondu,
skontrolovať stav prijatých a poskytnutých záloh – či stav zodpovedá prijatým a uskutočneným dodávkam, či sa nezabudol preddavok vyúčtovať,
skontrolovať knihu DF a VF, záväzky z prenájmu a podobne, či ich stav zodpovedá aktuálnym dlhom a záväzkom – rozdiely zo zaokrúhlenia vylúčiť zo zostatkov bez vplyvu na príjmy a výdavky peňažného denníka,
zaúčtovať kurzové rozdiely:
– k pokladni a k bankovému účtu znejúcim na cudziu menu sú poslednou účtovnou operáciou peňažného denníka pred zaúčtovaním uzávierkových účtovných operácií,
– kurzové rozdiely z prepočítania pohľadávok a záväzkov ku dňu závierky premietnuť v knihe pohľadávok a v knihe záväzkov bez vplyvu na výšku zdaniteľných príjmov a daňových výdavkov PD; nerealizované KR sa v peňažnom denníku nepremietajú,
konečné stavy v účtovných knihách by mali zodpovedať stavu zistenému inventúrou a prepočítané kurzom ECB ku dňu závierky ak znejú na inú menu ako je mena euro, t. j. všetky inventúrne a kurzové rozdiely by mali byť zaúčtované do obdobia, za ktoré sa overoval stav majetku,
zmluvné záväzky a pohľadávky, ktoré nie sú fakturované doúčtovať vo vecnej a časovej súvislosti s účtovným obdobím (napríklad úroky z pôžičiek),
nezabudnúť na záväzok z titulu dane z motorových vozidiel, dane z príjmu, DPH, odvod za nezamestnávanie osôb so ZPS,
do pohľadávok premietnuť pohľadávky z nadmerných odpočtov DPH, preplatkov na dani z príjmov FO,
v prípade nároku na poistné náhrady za poistné udalosti, ktoré sú premietnuté vo výdavkoch alebo záväzkoch tieto premietnuť v pohľadávkach.
Ing. Bc. Jana Acsová – daňový poradca SKDP, audítor SKAU, lektorka a autorka odborných článkov z oblasti účtovníctva a daní.
Podobné témyCUS - Centrum účtovníkov Slovenska, Ing. Bc. Jana Acsová, inventarizácia, odborník radí, podnikanie, účtovná závierka, účtovníctvo, zákon o dani z príjmov, Zákon o účtovníctve

References: § 6
 § 6
 § 6
 § 6
 § 6
 § 11
 § 11
 § 17
 § 25
 § 17
 § 26
 § 27
 § 21
 § 8